NARIADENIE KOMISIE (ES) č. 747/2008
z 30. júla 2008,
ktorým sa mení a dopĺňa nariadenie Európskeho parlamentu a Rady (ES) č. 716/2007 o štatistike Spoločenstva týkajúcej sa štruktúry a činnosti zahraničných afiliácií, pokiaľ ide o vymedzenie ukazovateľov a zavedenie klasifikácie NACE Rev. 2
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 716/2007 z 20. júna 2007 o štatistike Spoločenstva týkajúcej sa štruktúry a činnosti zahraničných afiliácií (1), a najmä na jeho článok 9 ods. 2 písm. a),
keďže:
(1)
Nariadením (ES) č. 716/2007 sa vytvoril spoločný rámec pre systematickú tvorbu štatistiky Spoločenstva o štruktúre a činnosti zahraničných afiliácií.
(2)
Definície ukazovateľov výskumu a vývoja pre spoločný modul pre štatistiku vnútorných zahraničných afiliácií je potrebné upraviť.
(3)
Po prijatí nariadenia Európskeho parlamentu a Rady (ES) č. 1893/2006 z 20. decembra 2006, ktorým sa zavádza štatistická klasifikácia ekonomických činností NACE Revision 2 (2), je súčasne potrebné upraviť úrovne triedenia podľa činností.
(4)
Nariadenie (ES) č. 716/2007 by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskom Výboru pre štatistický program,
PRIJALA TOTO NARIADENIE:
Článok 1
Nariadenie (ES) č. 716/2007 sa mení a dopĺňa takto:
1.
Oddiel 2 prílohy I sa nahrádza textom uvedeným v prílohe I k tomuto nariadeniu.
2.
Tabuľka zahŕňajúca triedenie podľa činností na úrovni 1 a 2, uvedená v prílohe III, sa nahrádza tabuľkou uvedenou v prílohe II k tomuto nariadeniu.
3.
Tabuľka zahŕňajúca triedenie podľa činností na úrovni 3, uvedená v prílohe III, sa nahrádza tabuľkou uvedenou v prílohe III k tomuto nariadeniu.
Článok 2
Členské štáty uplatňujú prílohu III k nariadeniu (ES) č. 716/2007 v znení zmenenom a doplnenom týmto nariadením:
-
pokiaľ ide o úrovne 1 a 2, od 1. januára 2010 (na referenčný rok 2010 a nasledujúce roky);
-
pokiaľ ide o úroveň 3, od 1. januára 2008 (na referenčný rok 2008 a nasledujúce roky).
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 30. júla 2008